Rábatöttös Község Önkormányzata Képviselő-testületének 6/2014. (IV. 1.) önkormányzati rendelete
az avar- és kerti hulladék nyílttéri égetéséről
 
Rábatöttös Község Önkormányzatának Képviselőtestülete az Alaptörvény 32. cikk (2) bekezdésében meghatározott eredeti jogalkotó hatáskörében, az Alaptörvény 32. cikk (1) bekezdés a) pontjában meghatározott feladatkörében eljárva, a környezet védelmének általános szabályairól szóló 1995. évi LIII. törvény 46. § (1) bekezdés c) pontjában és 48. § (4) bekezdés b) pontjában kapott felhatalmazás alapján az alábbi rendeletet alkotja:

Általános rendelkezések
1. § A rendelet hatálya Rábatöttös község közigazgatási területén a természetes személyekre, a jogi személyekre és a jogi személyiséggel nem rendelkezőkre terjed ki.
2. § E rendelet alkalmazásában:
a. avar és kerti hulladék: az ingatlanokon azok tisztántartása, ápolása, gondozása vagy egyéb kertészeti munkálatok végzése során keletkezett fű, lehullott lomb, gyökérmaradvány, szár, levél, nyesedék és egyéb növénymaradvány.
b. Ingatlantulajdonos: az a természetes vagy jogi személy, jogi személyiséggel nem rendelkező szervezet, tulajdonközösség, aki az ingatlant használja függetlenül attól, hogy tulajdonosa, haszonélvezője, birtokosa, kezelője, használója, bérlője az ingatlannak.

Az avar és kerti hulladék égetésének szabályai
3. § A község területén az avar és kerti hulladékot elsősorban hasznosítani, komposztálni kell.
4. § (1) Az avar és kerti hulladék nyílttéri égetését hétfői és pénteki napokon, napkeltétől napnyugtáig, valamint szombaton napkeltétől 12,00 óráig lehet végezni.
(2) Nyílttéri égetés során a meteorológiai viszonyokra figyelemmel kell lenni. Égetni csak szélcsendes időben (5m/s-nál kisebb szélsebesség esetén), a tűzvédelmi előírások betartásával lehet.
(3) A szabadban tüzet gyújtani, tüzelőberendezést használni csak úgy lehet, hogy az a környezetére tűz- vagy robbanásveszélyt ne jelentsen. A tüzet és üzemeltetett tüzelőberendezést őrizetlenül hagyni nem szabad, s veszély esetén, vagy ha arra szükség nincs, a tüzet azonnal el kell oltani.
(4) Az avart és kerti hulladékot égetni nagykorú, cselekvőképes személy folyamatos felügyelete mellett csak olyan helyen és területen szabad, ahol az égetés és annak hősugárzása a személyi és vagyonbiztonságot nem veszélyezteti, vagyoni és környezeti kárt nem okoz.
(5) A tűz helyszínén olyan eszközöket és felszereléseket kell készenlétben tartani, amelyekkel a tűz terjedése megakadályozható, illetve eloltható. A tűz őrzéséről és veszély esetén annak eloltásáról a tűz gyújtója köteles gondoskodni.
(6) A füstképződés csökkentése érdekében a nem komposztálható avart és kerti hulladékot előzetesen szikkasztani, szárítani kell.
5. § (1) Tilos:
a. nyers, megázott avar és kerti hulladék égetése;
b. avar és kerti hulladék égetése szeles, párás, ködös, esős időben;
c. avar és kerti hulladék égetése közterületen, valamint a magasfeszültségű vezetékek alatti ingatlanokon;
d. kommunális, vagy ipari eredetű, illetve veszélyes anyagot tartalmazó hulladék égetése.
(2) A hatóságilag elrendelt általános tűzrakási tilalom alól a rendelet nem ad felmentést.

Záró rendelkezések
6. § (1) Ez a  rendelet a kihirdetését követő napon lép hatályba.
(2) A rendeletet a képviselőtestület a 2014. március 25-n megtartott ülésén fogadta el.



